
Personregister:

Julie Grane – frilansjournalist

Janik Grane – gift med Julie

Maria Dimitriades – Julies datter

Fabian Grane – Janiks sønn

Lilja Holmen – Evelinas barnebarn

Victor Holmen – Liljas ektemann

Christoffer Holmen – Lilja og Victors sønn

Johanna Lunder – Julies mor

Ørjan Lunder – politikonstabel, gift med Johanna

Håkon Lunder – Julies bror

Benjamin Høymo – Evelinas sønn Ailo

Annalena Høymo – gift med Benjamin

Melina Dimitriades – Marias tante

Penelope Dimitriades – Marias farmor


Slik sluttet forrige bok:

Hun slo teppet til side og svingte føttene ut på den hjemmevevde filleryen som lå på gulvet foran sengen. Hun hadde sovet i den samme skjorten som på toget og om bord i båten, den var både krøllete og ikke helt ren lenger. I et speil på veggen på motsatt side av sengen så hun at hun var veldig bustete på håret, og ansiktet så nesten hovent ut av søvn. Det skulle bli deilig å ta seg en lang og varm dusj. Hun så forferdelig ut.

– Men han har sett meg verre enn dette, tenkte hun og smilte for seg selv. Det hadde ikke vært så mange mulighetene til å dusje og holde seg velstelt og pen underveis de siste dagene.

Noen gikk forbi døren til rommet. Maria nølte bare noen sekunder, så åpnet hun døren for å gå ut.

– Chris!

Men det var ikke hun som ropte på ham. Det var en annen. En fremmed kvinnestemme.

– Chris, er det du som er her …?

Maria ble stående og holde pusten. Hjertet dunket fort og hardt i brystet. Munnen føltes plutselig helt tørr.

Går det an, tenkte hun, å kjenne igjen en spesiell stemme etter så mange år? Går det an å reise bakover i tid …?

Hun rakk ikke å tenke tanken ut før personen stemmen tilhørte, plutselig befant seg rett foran henne, og de ble stående ansikt til ansikt …

Sommeren 1976

Det var Chris begge de to kvinnene ventet å se da døren ble åpnet. Ikke en fremmed kvinne. Begge ble stående i flere sekunder og bare stirre på hverandre. Begge så sjokkert at ingen av dem rakk å vise verken undring eller forskrekkelse.

Julie var den første som prøvde å samle seg til å si noe. Hun åpnet munnen for å spørre hvem jenta foran henne var. Men ordene satte seg fast i strupen da hun møtte det sjokkerte blikket som bare stirret på henne.

Maria! for det gjennom henne. Bildet hun hadde sett oppslått på flyplassen og andre steder i Puerto Banus kom på en måte mellom henne og jenta i brøkdelen av et sekund, før det forsvant og ble levende. Det var den samme pannen, den samme nesen, og øynene … med den sjeldne øyefargen … Håret, som var mer bustet i virkeligheten enn på bildet … Hele ansiktet, som bar preg av at hun nettopp hadde våknet, var fremmed, men likevel kjent. Det fantes ikke tvil, verken i hodet eller i Julies hjerte. Dette var Maria … Hennes elskede Maria. Hennes hjerteskatt, som hun ikke hadde våget å tenke på med savn og lengsel fordi det hadde gjort for vondt. Det var Maria som sto der, lys levende foran henne.

– Maria … Hun ville si det høyt. Hun ville slå armene om henne, holde henne fast inntil seg og aldri slippe henne. Men navnet hun hvisket frem kom så lavt at hun var usikker på om jenta foran henne hørte det. Helt til den skjelvende, unge stemmen mumlet ett enkelt lite ord stille for seg selv. Et ord som der og da løste opp en sår og vond følelse som hadde preget begges liv.

– Mamma …

Mamma … Bare det ene lille, vakre ordet. Mamma …

Sakte og søkende strakte de hendene mot hverandre, som om begge var usikre på om de opplevde en drøm eller om det var virkelighet. Og om de kunne miste øyeblikket dersom de nærmet seg hverandre for brått. Men det skulle ikke mer enn en lett berøring til, fingertupper mot fingertupper, så forsvant drømmen, og virkeligheten slo inn over dem. Et vell av blandede følelser stilte seg i kø for å få lov å slippe til. Glede, overraskelse, lengsel, sorg og savn. Men størst av alt var gleden.

– Maria …

Hendene slapp taket i hverandre. Begge tok ett steg frem, og berøringen ble sakte og forsiktig til en varm omfavnelse. Julie, som var nesten et halvt hode lavere enn sin datter, lente pannen mot Marias skulder da hun ikke klarte å holde tilbake gråten. Og nå var det som om gråten utløste det sjokket hun først hadde følt, men ikke helt hadde klart å slippe løs. Hun gråt plutselig så hun ristet.

Maria holdt armene fast om henne. Hennes egen gråt var roligere. Tårene bare rant og rant. Ingen av dem sa noe, de bare sto der og prøvde å sortere følelsene og kjempet mot en underlig redsel for at øyeblikket skulle ta slutt. At dette ikke skjedde. Sammen med den redselen snek det seg også inn en annen uro. En angst for det ukjente. For hvordan alt nå skulle bli.

I dette kaoset av følelser undret Julie seg over om de ville føle denne vidunderlige nære varmen når de lærte hverandre å kjenne. Ville blodsbåndet være sterkt nok til å bevare dette vakre gjensynet opp gjennom årene som lå foran dem? Eller ville årene med avstand, både fysisk og psykisk, etter hvert komme til å skape en ny avstand? For jenta som holdt så fast om henne, var jo ikke hennes lille Maria lenger. Hun var en ung, nesten voksen kvinne. Fremmed, men likevel så kjent og kjær.

De slapp taket i hverandre for å gi hverandre nok tid og rom til å se på hverandre. Julie løftet hånden og strøk varsomt over Marias våte kinn før de slo armene om hverandre igjen.

Maria holdt moren inntil seg, full av undring over hvor naturlig det føltes. Hun hadde først blitt skremt da det sto en fremmed kvinne foran henne da hun ventet å se Chris ute i gangen. Men hun trengte bare å se inn i de overraskede øynene til kvinnen foran seg, så så hun for seg bildene Chris hadde vist henne av familien som bodde i dette vakre huset, og kjente straks igjen kvinnen han pleide å kalle Luli, som barn. Julie. Hennes egen mor. I levende live …

Med den erkjennelsen kom minnene strømmende på. Minnene fra en tidlig barndom. Noen diffuse … andre klare, men alle med bilder av en ung, vakker kvinne som hun forbandt med en beroligende, myk stemme. Med et mildt, godt smil. Med myke, varme hender som alltid strøk henne over håret og kinnet etter at hun hadde lagt seg om kvelden. Som ba aftenbønn sammen med henne, med eller uten hennes deltakelse hvis hun var for trett og bare sovnet fra hele bønnen. Hun husket lek og latter. Ute i husken, på morens fang.

Chris’ Luli, og hennes mamma. Nå sto hun der med armene rundt dette mennesket som hadde gitt henne livet og alle de fine bildene hun hadde båret på i sitt minne da hun var liten. Bilder som med løgner og atter løgner hadde blitt tatt fra henne. Fordi faren og bestemoren ikke ville at hun skulle ha dem med seg inn i fremtiden. Og gradvis hadde minnene og bildene i hodet hennes bleknet og blitt borte.

Men ikke helt borte, det forsto hun nå. De hadde hele tiden ligget der i hjertet hennes. Ligget i ro og ikke rørt på seg. Ikke skapt savn eller lengsel, eller kjærlighet. Ikke før nå, i dette øyeblikket.

– Mamma, kan du tilgi meg? hvisket hun lavt og skjøv Julie litt ut fra seg.

– Tilgi deg? Hva skal jeg tilgi deg for? Julie snufset og prøvde å stanse tåreflommen.

– For at jeg nesten glemte deg. Nå begynte Maria også å gråte mer høylytt. – Men jeg glemte deg aldri helt, det vet jeg, gråt hun. – Ellers ville jeg aldri ha kjent deg igjen med en gang, og aldri … Hun trakk pusten skjelvende før hun fortsatte: – Aldri følt meg så glad som jeg er nå. Du er virkelig moren min … Ikke sant? Nå så hun spørrende på Julie.

– Jo, Maria … Julie strøk henne over kinnet. – Jeg har alltid vært, og er den virkelige moren din.

– Jeg trodde du var død. Det var det de sa. Alle sammen.

– Jeg har vært i live hele tiden. Og Maria … Julie kunne nesten ikke vente med å få fortalt den sannheten som hadde gnagd i henne og ødelagt så mye mellom dem. – Jeg har ønsket å ha kontakt med deg i alle disse årene. Jeg har skrevet mange brev til deg og sendt gaver … Men dem har du nok aldri fått, det skjønner jeg nå. Døde mødre skriver jo ikke brev eller sender gaver, la hun til med et bittert smil.

– De ville at jeg skulle glemme deg … Maria ristet svakt på hodet. – Nå skulle jeg ønske at pappa kunne få vite at de ikke lyktes. De andre … de skal få vite det.

– Bestemoren din vet at jeg aldri glemte deg, svarte Julie uten å forklare nærmere at hun hadde snakket med Penelope for kort tid siden. Alt sånt fikk vente til senere. Nå hadde de et hav av tid foran seg, til å snakke sammen, forklare og bortforklare, til å lære hverandre å kjenne, og til å nøste opp tråder som hadde ligget der i en eneste uløselig floke de siste fjorten årene.

De klemte hverandre igjen, og slik fant Chris dem da han kom opp fra bryggen med to store makreller som han ville legge fra seg på kjøkkenet. Han ble stående i døren mellom kjøkkenet og gangen med de to fiskene i hånden.

Så, det var slik de skulle møte hverandre, tenkte han. Uten hans hjelp. Uten at han måtte forklare noe eller føre dem sammen. Hvordan kan sånt skje? tenkte han videre. Etter så mange år. Er båndene så sterke mellom mor og barn? Brytes de aldri?

Han ville ikke bryte inn i gjensynet deres, men nå hadde Maria fått øye på ham over Julies skulder, og sakte slapp de to foran ham taket i hverandre og snudde seg mot ham. Han så at begge hadde grått, og måtte skynde seg å svelge da han kjente klumpen vokse i halsen.

– Jeg … jeg fikk et par fine fisker. Vi kan kanskje steke dem til middag, var alt han sa da han følte at han måtte si noe, men ikke helt visste hva han skulle si uten at klumpen i halsen ble for stor.

Han la fra seg fiskene i vasken på kjøkkenet og kom ut i gangen, utenfor soverommet, der Julie og Maria hadde støtt på hverandre og fremdeles sto og holdt hverandre i hendene. Fort gikk han bort til Maria og stilte seg bak henne med hendene på skuldrene hennes, i tilfelle hun skulle føle at hun trengte hans støtte.

Julie så usikkerheten, blandet med en varm omsorg, som lå i blikket hans da han så på Maria, og en skremmende tanke for gjennom hodet hennes. At de to foran henne hadde møtt hverandre i Spania, visste hun jo allerede. At de hadde reist sammen gjennom Europa til Norge, var også en sannsynlighet som hadde ligget der siden Janik og hun fikk vite at de hadde truffet hverandre, og Maria hadde blitt etterlyst uten at noen fant henne. Men på hvilken måte hadde de reist sammen? Hva slags forhold hadde utviklet seg mellom dem i løpet av denne lange reisen? Hva slags vennskap? Eller … hva om det hadde blitt til mer enn vennskap?

I brøkdelen av et sekund skylte en ren panikkfølelse gjennom henne, da hun glemte at Chris og Maria ikke var i slekt med blodets bånd. Det var noe hun aldri tenkte over. Chris hadde vært øyestenen hennes fra han ble født, hun hadde alltid sett på ham som samme familie som henne og Håkon. De hadde alle tilhørt Evelinas store familie, og et kort øyeblikk sto katastrofen – dersom de to unge hadde forelsket seg i hverandre – som skrevet i ildskrift foran henne. Panikken varte bare et sekund eller to, før lettelsen overtok – idet hun innså at Johanna var hennes og Håkons mor, og hun bar ikke på de samme genene som Lilja og Chris.

– Herregud, Chris … Hun måtte opp med hånden og tørke nye tårer. – Er du klar over hvem du har tatt med deg hjem? Forstår du …?

– Ja, Luli, Chris smilte bredt. – Jeg har hentet Maria hjem til deg. Han sa det på engelsk for at Maria skulle forstå hva han sa. Så vendte han Maria mot seg, beholdt hendene på skuldrene hennes og så henne dypt inn i øynene. – Jeg forstår at du nå har funnet moren din, sa han med grøtet stemme. – Synet av dere to da jeg kom inn med fiskene, sa mer enn ord. Jeg forsto med en gang at jeg ikke trengte å presentere dere for hverandre eller komme med forklaringer. Blodets bånd er sterkere enn jeg noen gang har trodd.

Maria og Julie vekslet blikk – og varme smil. Så grep Julie Marias hånd igjen.

– La oss komme oss ut av denne utrivelige gangen og sette oss i stuen, sa hun fort. – Jeg føler meg faktisk ganske skjelven akkurat nå, som det begynner å gå opp for meg hva det er som skjer. Jeg tror jeg var for sjokkert til å forstå det da vi nesten støtte sammen her ute for et øyeblikk siden.

